Lögreglan athugaði ástand bíla á hringveginum við Borgarnes Um miðjan daginn fór fram sameiginlegt eftirlitsátak lögregluembættanna á Suðvesturlandi við hringtorgið á gatnamótum Hringvegarins og Snæfellsnessvegar norðan við Borgarnes . Lögreglan beindi allri umferð bíla sem kom að sunnan - og norðanverðu inn á götuna Sólbakka þar sem lögreglumenn ræddu við ökumenn og skoðuðu um leið ástand bíla þeirra . Að sögn Theodórs Kr . Þórðarsonar yfirlögregluþjóns hjá Lögreglunni í Borgarfirði og Dölum stóðu lögregluembættin á Hvolsvelli , Selfossi , Suðurnesjum og Reykjavík að átakinu ásamt fleiri aðilum á borð við Vegagerðina og Umferðarstofu . Athugað var m.a. ástand bifreiða og vagna en einnig er hvort bílar voru löglega skoðaðir . Theodór segir að sérstök áhersla hafi verið lögð á að skoða ástand bílaleigubíla enda aðal ferðamannatími landsins runninn upp . Nokkur bílaröð var á Sólbakka þegar blaðamaður Skessuhorns átti leið um hringvegnn við Borgarnes á fjórða tímanum í dag og var nokkurra mínútna töf á umferð . Vinna hjá fyrirtækjum á Sólbakka raskaðist nokkuð eftir að umferð var beint inn á götuna og sagði forsvarsmaður eins þeirra , Óskar Sigvaldason framkvæmdastjóri Borgarverks , við blaðamann að betur hefði farið ef fyrirtæki við götuna hefðu verið látin vita fyrirfram að til stæði að beina þangað umferð frá hringveginum . Átakinu lauk kl. 17 en búast má við að það verði endurtekið á suðvesturhorninu á næstu dögum .